Skupni predlog UREDBA SVETA o spremembi Uredbe Sveta (EU) št. 1284/2009 o uvedbi nekaterih posebnih omejevalnih ukrepov v zvezi z Republiko Gvinejo /* COM/2011/0719 konč. - 2011/0319 (NLE) */





OBRAZLOŽITVENI MEMORANDUM 1. Svet je sprejel Sklep 2011/…/SZVP o spremembi Sklepa Sveta 2010/638/SZVP o omejevalnih ukrepih proti Republiki Gvineji. Sklep spreminja obseg embarga na izvoz vojaške opreme in opreme, ki lahko služi za notranjo represijo. 2. Za uveljavitev nekaterih vidikov sprememb obsega tega embarga so potrebni ukrepi na ravni EU. 3. Uredbo Sveta (EU) št. 1284/2009 je zato treba spremeniti. 2011/0319 (NLE) Skupni predlog UREDBA SVETA o spremembi Uredbe Sveta (EU) št. 1284/2009 o uvedbi nekaterih posebnih omejevalnih ukrepov v zvezi z Republiko Gvinejo SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 215(1) Pogodbe, ob upoštevanju Sklepa Sveta 2011/…/SZVP o spremembi Sklepa Sveta 2010/638/SZVP o omejevalnih ukrepih proti Republiki Gvineji[1], ob upoštevanju skupnega predloga visoke predstavnice Unije za zunanje zadeve in varnostno politiko ter Komisije, ob upoštevanju naslednjega: (1) Uredba Sveta (EU) št. 1284/2009[2] z dne 22. decembra 2009 uvaja nekatere omejevalne ukrepe v zvezi z Republiko Gvinejo v skladu s Skupnim stališčem 2009/788/SZVP[3] (ki ga je pozneje nadomestil Sklep Sveta 2010/638/SZVP[4]), zaradi nasilnega zatrtja političnih protestov v Conakryju 28. septembra 2009, ki so ga izvedle varnostne sile. (2) Svet je […] 2011 sprejel Sklep Sveta 2011/…/SZVP o spremembi Sklepa Sveta 2010/638/SZVP o omejevalnih ukrepih proti Republiki Gvineji, ki je spremenil obseg ukrepov, povezanih z vojaško opremo in opremo, ki lahko služi za notranjo represijo. (3) Nekateri vidiki teh ukrepov spadajo na področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje potreben regulativni ukrep na ravni Unije. (4) Uredbo Sveta (EU) št. 1284/2009 bi bilo treba ustrezno spremeniti – SPREJEL NASLEDNJO UREDBO: Člen 1 Odstavek 1 člena 4 Uredbe (EU) št. 1284/2009 se nadomesti z naslednjim: „1. Z odstopanjem od členov 2 in 3 lahko pristojni organi držav članic, kot je navedeno na spletnih straneh iz Priloge III, v ustrezno utemeljenih primerih odobrijo: (a) prodajo, dobavo, prenos ali izvoz opreme, ki bi se lahko uporabila za notranjo represijo, pod pogojem, da je namenjena zgolj za humanitarno ali zaščitno uporabo oziroma za programe Združenih narodov (ZN) in Evropske unije za vzpostavljanje institucij oziroma za operacije Evropske unije in ZN za krizno upravljanje; (b) prodajo, dobavo, prenos ali izvoz nesmrtonosne opreme, ki bi se lahko uporabila za notranjo represijo, pod pogojem, da je namenjena izključno temu, da gvinejski policiji in orožnikom omogoči uporabo zgolj ustrezne in sorazmerne sile pri vzdrževanju javnega reda in miru; (c) financiranje, finančno in tehnično pomoč, posredniške in druge storitve v zvezi z opremo ali programi in operacijami iz točk (a) in (b); (d) financiranje, finančno in tehnično pomoč, posredniške in druge storitve v zvezi z nesmrtonosno vojaško opremo, namenjeno zgolj za humanitarno ali zaščitno uporabo, za programe ZN in Unije za vzpostavljanje institucij oziroma za operacije Evropske unije in ZN za krizno upravljanje; (e) financiranje, finančno in tehnično pomoč, posredniške in druge storitve v zvezi z nesmrtonosno vojaško opremo, namenjeno izključno temu, da gvinejski policiji in orožnikom omogoči uporabo zgolj ustrezne in sorazmerne sile pri vzdrževanju javnega reda in miru; (f) financiranje, finančno in tehnično pomoč, posredniške in druge storitve v zvezi z nebojnimi vozili, ki so bila izdelana ali opremljena z materiali za balistično zaščito in so namenjena izključno za zaščito osebja Evropske unije in njenih držav članic v Republiki Gvineji.“ Člen 2 Ta uredba začne veljati na dan objave v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, [... ] Za Svet Predsednik […] [1] UL L … , … 2011, str. … . [2] UL L 346, 23.12.2009, str. 26. [3] UL L 281, 28.10.2009, str. 7. [4] UL L 280, 26.10.2010, str. 10.